ΠΡΟΣΦΥΓΕΣ: Ένα σύνθετο, εκρηκτικό, κοινωνικό και πολιτικό ζήτημα.
Θεωρώ ότι αποτελεί μια σπουδαία καινοτομία της ΚΕΔΚΕ, όλοι εμείς, οι Δήμαρχοι της χώρας που αντιμετωπίζουμε σήμερα τόσα πολλά δυσεπίληπτα προβλήματα κατά την ενάσκηση των καθηκόντων μας, να ασχοληθούμε με το θέμα των προσφύγων, που φτάνουν καθημερινά εξ’ ανατολών στη χώρα μας, αψηφώντας κάθε κίνδυνο για τη ζωή τους. Ανθρώπων που κατακλύζουν τα νησιά μας, προερχόμενοι κυρίως από τις ασιατικές και αφρικανικές χώρες.
Δεν θα χρησιμοποιήσω τον όρο «λαθρομετανάστες» γιατί θεωρώ ότι οι άνθρωποι αυτοί, εξαναγκάζονται από τις συνθήκες που επικρατούν στις χώρες τους, να κάνουν το μετέωρο πολλές φορές βήμα, προς μια καλύτερη ζωή, να γλιτώσουν από τον πόλεμο και το θάνατο, την φτώχεια και την καταπίεση κυνηγώντας το όνειρο για ένα αύριο πιο ασφαλές, πιο ειρηνικό για τους ίδιους και τα παιδιά τους.
Το φαινόμενο της έλευσης προσφύγων από τις χώρες της Ασίας και της Αφρικής στη χώρα μας μέσω Τουρκίας, έχει ξεκινήσει αρκετά χρόνια τώρα. Μέχρι το 2004-2005 ήταν ελεγχόμενη η κατάσταση. Από το 2006 και μετά η κατάσταση έγινε ανεξέλεγκτη.
Τα αίτια εν πολλοίς γνωστά. Πόλεμοι στο ΙΡΑΚ και στο ΑΦΓΑΝΙΣΤΑΝ, πλήρης αναρχία και αβεβαιότητα σε μεγάλο τμήμα του ΠΑΚΙΣΤΑΝ που συνορεύει με το ΑΦΓΑΝΙΣΤΑΝ, εμφύλιοι πόλεμοι, δικτατορικά καθεστώτα και φοβερή ξηρασία σε χώρες της Αφρικής, γιγάντωσαν το κύμα των ανθρώπων που επιζητούν μια καλύτερη ζωή, μια καλύτερη τύχη στις χώρες της Ευρωπαϊκής Ένωσης.

 Για να τεκμηριώσω αυτή μου την άποψη θα σας αναφέρω τα επίσημα νούμερα της άφιξης των προσφύγων στη Λέσβο από το 2004 έως και στις 31-10-2009, όπως προκύπτουν από τα επίσημα στοιχεία της Νομαρχιακής Αυτοδιοίκησης Λέσβου. Το 2004 αφίχθησαν στο Νομό Λέσβου 1.453 άτομα, το 2005 1.696, το 2006 1.766, το 2007 5.995, το 2008 13.171 και μέχρι τις 31-10-2009 7.439 άτομα. Η ραγδαία αύξηση των αφίξεων στη Λέσβο, οφείλεται κυρίως στο Κέντρο Φιλοξενίας, που ιδρύθηκε και λειτούργησε χωρίς κανένα σχεδιασμό στην πόλη της Μυτιλήνης, στη θέση «ΠΑΓΑΝΗ» το 2006 και στην αύξηση του αριθμού των προσφύγων που διακινούνται προς τα νησιά μας από τις απέναντι Τουρκικές ακτές, λόγω των συνθηκών που επικρατούν στις χώρες τους.
Ένας εξίσου σημαντικός λόγος είναι, ότι στην Τουρκία υπάρχει ένα οργανωμένο δίκτυο διακίνησης των προσφύγων, το οποίο αμείβεται κατά κεφαλήν μέχρι και 3.000 δολάρια, για να μεταφέρει στα νησιά μας όλους αυτούς τους δυστυχισμένους και ταλαιπωρημένους συνανθρώπους μας.
Άποψή μου είναι, ότι αυτό το κύκλωμα των Τούρκων δουλεμπόρων έχει την ανοχή ίσως και την κάλυψη των Τουρκικών Αρχών. Παρά την ίδρυση και ανάπτυξη της Ευρωπαϊκής δύναμης της FRONTEX, παρά τις περιπολίες των Λιμενικών Σκαφών της χώρας μας, παρά την συνδρομή του πολεμικού μας ναυτικού, επειδή η διακίνηση αυτή προσφέρει πολλά χρήματα, επειδή στα απέναντι παράλια υπάρχουν χιλιάδες πρόσφυγες, οι αφίξεις αυξάνονται.
Αγαπητοί Συνάδελφοι

Το θέμα είναι τεράστιο! Η άποψή μου είναι, ότι είναι αδύνατον να αντιμετωπιστεί από τη χώρα μας και τη δύναμη που η Ε.Ε έχει αναπτύξει στα ανατολικά μας σύνορα και εννοώ τα σκάφη και τα ελικόπτερα της FRONTEX.
Οι Τούρκοι λαθρέμποροι, αλλά και οι ίδιοι οι πρόσφυγες έχουν «εκσυγχρονίσει» τις μεθόδους τους. Δεν επιβιβάζονται πια σε ξύλινα σκάφη. Η διακίνησή τους από τα τουρκικά παράλια προς τα νησιά μας γίνεται με φουσκωτά ταχύπλοα και υπάρχει λόγος γι’ αυτό.
Πολλές φορές η αποβίβασή τους γίνεται μέσα στο πέλαγος. Στην εμφάνιση σκάφους της FRONTEX η του Λιμενικού Σώματος, ο Τούρκος δουλέμπορος τους ρίχνει στη θάλασσα και με το φουσκωτό σκάφος αναπτύσσει ταχύτητα και επιστρέφει στην Τουρκία.

Η άλλη μέθοδος είναι οι ίδιοι οι πρόσφυγες να έχουν αγοράσει κάποιο παλιό φουσκωτό σκάφος πληρώνοντας αδρά και όταν προσεγγίσουν  στα παράλια των νησιών μας, εάν εμφανιστεί σκάφος του Λιμενικού τρυπάνε με μαχαίρι το φουσκωτό και πέφτουν με σωσίβια στη θάλασσα.
Και στις δύο περιπτώσεις είτε περισυλλέγονται όπως επιτάσσει το Διεθνές δίκαιο της θάλασσας ως ναυαγοί, είτε βγαίνουν μόνοι τους στη ξηρά κολυμπώντας (αν δεν υπάρχει σκάφος του Λιμενικού ή της FRONTEX για να τους περισυλλέξει). Με την αποβίβασή τους στα νησιά μας αρχίζουν και τα προβλήματα. Οι άνθρωποι αυτοί πρέπει άμεσα να υποβληθούν σε ιατρικές εξετάσεις, γιατί αρκετοί είναι φορείς ασθενειών, να σιτιστούν, να υπάρχει χώρος για να καταλύσουν, για να κοιμηθούν. Και βέβαια μετά να προωθηθούν στην Αθήνα που κανένας δεν ξέρει πλέον που πάνε, που κοιμούνται και πια είναι η διαδρομή τους.
Στη Λέσβο η προηγούμενη κυβέρνηση όπως είπα πριν, έφτιαξε πρόχειρα και κάτω από την πίεση της ραγδαίας αύξησης των αφίξεων, το κέντρο υποδοχής στην «ΠΑΓΑΝΗ». Λόγω του τεράστιου αριθμού των ανθρώπων που φιλοξενούνταν εκεί, το κέντρο αυτό μεταβλήθηκε σε μια αποθήκη – φυλακή ψυχών που σύντομα, ξεσήκωσε θύελλα αντιδράσεων γιατί υπήρξε η…φαεινή ιδέα του τότε Υπουργού Εσωτερικών κ.Παυλόπουλου, να παραμένουν εκεί, για πολλές μέρες κάτω από άθλιες συνθήκες στοιβαγμένοι εκατοντάδες πρόσφυγες, φυλακισμένοι, στην κυριολεξία. Ένα ενδεικτικό παράδειγμα θα σας δώσω. Η «ΠΑΓΑΝΗ» μπορούσε να φιλοξενήσει 200 άτομα το πολύ. Υπήρξαν περίοδοι που κυριολεκτικά στοιβάζονταν 800 έως και 900 άτομα εκεί καθημερινά. Η ανθρώπινη ζωή, η υγεία δεν είχαν πλέον κανένα νόημα. Οι Αστυνομικοί σήκωσαν ψηλά τα χέρια. Η Φρούρηση ήταν προβληματική έως αδύνατη. Δυστυχώς, απ’ αυτή την κατάσταση η Λέσβος και η πόλη της Μυτιλήνης, δυσφημίστηκαν χωρίς καμία δική μας ευθύνη. Η «ΠΑΓΑΝΗ» ονομάστηκε κολαστήριο ψυχών, και έκανε το γύρο του κόσμου, μέσα από τα Δελτία όλων των Διεθνών Τηλεοπτικών δικτύων και τις ανταποκρίσεις των εφημερίδων. Έτσι στο τέλος Αυγούστου έφτασαν στην Μυτιλήνη εκατοντάδες ακτιβιστές από όλο τον κόσμο, που με το σύνθημα «NO BORDERS» πραγματοποίησαν εκδηλώσεις διαμαρτυρίας για μια βδομάδα και ζήτησαν το κλείσιμο της «ΠΑΓΑΝΗΣ»  χωρίς ευτυχώς σοβαρά επεισόδια.
H νέα Κυβέρνηση του ΠΑΣΟΚ δια του Υφυπουργού κ. Βούγια, ο οποίος επισκέφτηκε αμέσως με την ανάληψη των καθηκόντων του το κέντρο και κατάπληκτος είδε από κοντά την κόλαση, ζήτησε δημόσια συγνώμη και σε συνεργασία με τη Ν.Α. έκλεισαν το κέντρο για επισκευές και η κυβέρνηση εξετάζει νέο τρόπο λειτουργίας του. Ο Υφυπουργός υποσχέθηκε τη δημιουργία ενός νέου κέντρου, στο οποίο οι πρόσφυγες δεν θα μένουν για πολύ καιρό, ένα κέντρο στο οποίο μπορούν να ζουν σαν άνθρωποι. Θα περιμένουμε την υλοποίηση.

Είναι αλήθεια, ότι η ασκούμενη από τους ισχυρούς πολιτική στον πλανήτη μας δημιουργεί και θα δημιουργεί αν δεν αλλάξει, εκατομμύρια ανθρώπινα θύματα. Εκατομμύρια ανθρώπους σε πλήρες αδιέξοδο. Αυτή είναι και η Αντινομία της Παγκοσμιοποίησης τελικά.

Οι πόλεμοι, οι εμφύλιες διαμάχες, η καταλήστευση των πλουτοπαραγωγικών πόρων, σε αρκετά σημεία του λεγόμενου τρίτου κόσμου, οι κλιματικές αλλαγές, απόρροια της κερδοσκοπικής μανίας των ισχυρών και των πολυεθνικών εταιρειών, αλλαγές που υποβαθμίζουν δραματικά τη ζωή των ανθρώπων, φέρνουν τη ξηρασία, τη φτώχεια και την απόγνωση και οδηγούν χιλιάδες ανθρώπους στο να εγκαταλείπουν τις χώρες τους.

Οι πρόσφυγες λοιπόν, εάν δεν υπάρξει μια ριζική αλλαγή στη διεθνή πολιτική όπως αυτή εφαρμόζεται σήμερα, δεν θα σταματήσουν να πλημμυρίζουν τη χώρα μας. Γιατί εμείς είμαστε τα ανατολικά σύνορα της Ευρωπαϊκής Ένωσης, εμείς είμαστε η πύλη εισόδου για τα όνειρά τους, για τη ζωή που επιζητούν. Σήμερα υπάρχει μια σχεδόν γραμμική σχέση μεταξύ υπανάπτυξης και πληθυσμιακής αύξησης. Η αύξηση του πληθυσμού στις αναπτυσσόμενες χώρες, εξουδετερώνει την έστω και περιορισμένη οικονομική ανάπτυξη. Η δημογραφική αύξηση οξύνει και το πρόβλημα της ανεργίας. Σύμφωνα με στοιχεία του Ο.Η.Ε. οι άνεργοι στις χώρες του Τρίτου Κόσμου ξεπερνούν ήδη τα 800.000.000, ενώ κάθε χρόνο προστίθενται 50.000.000 στον κατάλογο των ανέργων
Τι πρέπει να γίνει λοιπόν; Θα καταθέσω την άποψη μου σαν πολίτης, σαν Δήμαρχος μιας πόλης που δέχεται χιλιάδες πρόσφυγες κάθε χρόνο.

Πρώτον : Η Ευρωπαϊκή Ένωση πρέπει να εντάξει αυτό το ζήτημα σε πρώτη προτεραιότητα. Η οικονομική ενίσχυση των χωρών υποδοχής πρέπει να είναι γενναία σε πιστώσεις επίσης μεγάλη σε μέσα και τεχνολογικό εξοπλισμό.

Δεύτερον : Εφ’ όσον η Τουρκία επιζητεί να καταστεί πλήρες και ισότιμο μέλος της Ε.Ε., άμεσα πρέπει η Ευρωπαϊκή διπλωματία, να συμφωνήσει με την Άγκυρα ώστε η Τουρκία να ενταχθεί επιχειρησιακά στη δύναμη της FRONTEX για αποτροπή και επαναπροώθηση στις χώρες τους – των προσφύγων.

Τρίτον : Με διμερείς διαπραγματεύσεις πρέπει να επικαιροποιηθεί  και να ισχύσει η συμφωνία Παπανδρέου – Τζέμ για επαναπροώθηση των προσφύγων, συμφωνία που με ευθύνη της Τουρκίας και δική μας αδράνεια, δεν ίσχυσε ποτέ. Η Ελλάδα όντας χώρα ανεκτική έχει εξαντλήσει όλες τις δυνατότητες απορρόφησης μεταναστών. Γι’ αυτό και πρέπει να απευθυνθούμε προς την Ευρωπαϊκή Ένωση , θέλοντας να τη βάλουμε στο «παιγνίδι» και παράλληλα καλώντας την να «τραβήξει το αυτί»  της Τουρκίας απ΄όπου εκπορεύεται το μεγαλύτερο κύμα των παράνομων μεταναστών που κατακλύζουν την Ελλάδα. Άλλωστε, ο Τούρκος επικεφαλής των ενταξιακών διαπραγματεύσεων της Άγκυρας, Εγκεμέν Μπαγίς το δήλωσε ξεκάθαρα: «Δεν θα γίνουμε καταυλισμός των προσφύγων του κόσμου και θα υπογράψουμε συμφωνία με την Ε.Ε, εφόσον οι χώρες καταγωγής των μεταναστών δεχτούν πίσω τους υπηκόους τους».
Τέταρτο : Nα ιδρυθούν σύγχρονα κέντρα υποδοχής προσφύγων σε κάποια νησιά μας, έξω από τις κατοικημένες περιοχές, με κατάλληλο ιατρικό εξοπλισμό γιατρούς, κοινωνικούς λειτουργούς και ότι άλλο χρειάζεται για μια προσωρινή αλλά αξιοπρεπή διαβίωση των προσφύγων σε μια πολιτισμένη χώρα της Ευρωπαϊκής Ένωσης.

Τα κέντρα υποδοχής πρέπει να είναι κατάλληλα φρουρούμενα με εκπαιδευμένο Αστυνομικό προσωπικό. 
Το ότι ο κ.Παυλόπουλος ξενάγησε, πρόσφατα, τον αρμόδιο επίτροπο κ. Ζακ Μπαρό στις πύλες εισόδου, μάλλον καλή ιδέα ήταν, αλλά η πολιτική δεν είναι συγκινησιακή υπόθεση. Είναι η τέχνη του εφικτού και ως τέτοια έχει αποτύχει, παρ’ ότι η ελληνική πρόταση για τη συγκρότηση της λεγόμενης ευρωπαϊκής ακτοφυλακής κερδίζει έδαφος και ενδεχομένως να αποδειχθεί λυτρωτική. Σε ότι αφορά τις διαπραγματεύσεις της Ευρωπαϊκής Ένωσης με την Τουρκία, ο Ζακ Μπαρό δήλωσε πως θα πρέπει να επικεντρωθούν όχι μόνο στην εφαρμογή της συμφωνίας επανεισδοχής, αλλά κυρίως στην ανάγκη καλύτερων ελέγχων στις Τουρκικές ακτές απ’ όπου οι λαθρομετανάστες περνούν στο ευρωπαϊκό έδαφος. «υπάρχει κίνδυνος να αποσταθεροποιηθεί η Ελληνική Δημοκρατία από ανεξέλεγκτες μεταναστευτικές ροές», ανέφερε χαρακτηριστικά ο Γάλλος Επίτροπος, τονίζοντας ότι στον έλεγχο των Τουρκικών ακτών θα συμβάλει η ευρωπαϊκή ακτοφυλακή Frontex, αλλά θα πρέπει να βοηθήσει και η Τουρκία.
Επιπλέον, ο Επίτροπος κ. Μπαρό τόνισε ότι η Ε.Ε δεν μπορεί να συνεχίσει να κλείνει τα μάτια μπροστά στους σωματέμπορους, οι οποίοι διακινούν ανήλικους. «Για τον λόγο αυτό», τόνισε, «η Ε.Ε θα πρέπει να φανεί πιο αυστηρή με την Τουρκία, αλλά παράλληλα να τη βοηθήσει να συνάψει συμφωνίες επανεισδοχής με το Πακιστάν και ενδεχομένως, με άλλες χώρες της Ασίας».
 Πέμπτον:  Αυτή τη στιγμή η κατάσταση με τη διακίνηση των προσφύγων μέσα στη χώρα είναι ανεξέλεγκτη, φεύγουν με τα πλοία από τα νησιά και στοιβάζονται στους δρόμους και τα πάρκα, στις υποβαθμισμένες συνοικίες της Αθήνας, του Πειραιά, της Πάτρας.

Αυτή η κατάσταση δεν μπορεί να συνεχιστεί. Γνώμη μου είναι ότι η χώρα μας  πρέπει να αναδείξει στα όργανα της Ευρωπαϊκής  Ένωσης το πρόβλημα αυτό και η επαναπροώθηση και τα έξοδα όσων πρέπει να επαναπροωθηθούν να βαρύνουν τον προϋπολογισμό της Ε.Ε. 
Είναι γεγονός, βεβαίως, ότι θα πρέπει να υπάρξει σαφής διαχωρισμός ανάμεσα στους οικονομικούς μετανάστες και στους αιτούντες πολιτικό άσυλο, ένα κεφάλαιο που ως τις μέρες μας παραμένει σκοτεινό. Γι’ αυτό και η Ευρωπαϊκή πολιτική σε αυτόν τον τομέα απαιτεί σοβαρό και μακροχρόνιο διάλογο με τις τρίτες χώρες
Έκτον :Επειδή το σοβαρότατο αυτό πρόβλημα τείνει να πάρει εκρηκτικές διαστάσεις για τα νησιά μας από κοινωνικής και όχι μόνο σκοπιάς, οι πρωτοβουλίες της Κυβέρνηση  πρέπει να είναι Άμεσες. Ήδη χάσαμε πολύτιμο χρόνο.
Ένα σημαντικό τμήμα για τη λύση του προβλήματος θα είναι η αποτελεσματική διπλωματική και πολιτική πίεση της Ε.Ε. προς την Τουρκία. Παράλληλα με την αποτελεσματικότερη φύλαξη των συνόρων, την ενίσχυση της δύναμης της FRONTEX πρέπει να υπάρξει ένας ευρύς διάλογος με την Αυτοδιοίκηση 1ου και 2ου βαθμού, τις ανθρωπιστικές οργανώσεις, για την καλύτερη αντιμετώπισή του. Φοβάμαι ότι επειδή το φαινόμενο είναι σύνθετο, χωρίς την συμπαράσταση και την ανοχή των τοπικών κοινωνιών, χωρίς την αποφασιστική παρέμβαση του κράτους η κατάσταση θα χειροτερεύει διαρκώς.

Γιατί καλά είναι τα συνέδρια, καλές οι ομιλίες και οι καλές προθέσεις, αλλά το πρόβλημα αυτό δεν μπορεί να περιμένει.

Η Ε.Ε θα πρέπει να αναλάβει επιτέλους τις ευθύνες της και ιδιαίτερα οι μεγάλες χώρες οι οποίες και θα πρέπει να αναλάβουν το βάρος της πίεσης προς την Τουρκία και τις χώρες προέλευσης να δεχτούν πίσω το μεγαλύτερο δυνατό αριθμό προσφύγων.
Σε αυτούς τους μετανάστες που δεν είναι δυνατό να επιστρέψουν πίσω θα πρέπει να γίνει κατανομή σε όλες τις χώρες της Ε.Ε ανάλογα με τον πληθυσμό τους. Δεν είναι δυνατό Βορειοευρωπαικές χώρες οι οποίες δεν δέχονται μετανάστες να κρύβονται πίσω από την Ελλάδα παραδίδοντάς μας και μαθήματα ανθρωπίνων δικαιωμάτων.
Απαιτούνται λύσεις τώρα. Διαφορετικά η όποια ολιγωρία, μπορεί να μετατρέψει την σημερινή δύσκολη κατάσταση σε εκρηκτική, με ανεξέλεγκτες διαστάσεις, με ότι αυτό συνεπάγεται για τη χώρα μας,  τον τουρισμό μας, την κοινωνική συνοχή στα ακριτικά μας νησιά.

Εμείς, ως Αυτοδιοίκηση πιστεύω είμαστε έτοιμοι να συμβάλλουμε στο μέτρο των δυνατοτήτων μας, για την καλύτερη αντιμετώπιση αυτού του δύσκολου προβλήματος που αντιμετωπίζει κυρίως η πατρίδα μας και κατ’ επέκταση και η Ευρωπαϊκή Ένωση

